ОБРАЗЛОЖЕЊЕ

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. став 1. тач. 6. и 15. Устава Републике Србије, према којима Република Србија, између осталог, уређује и обезбеђује порески систем и финансирање остваривања права и дужности Републике Србије, утврђених Уставом и законом.

1. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се постижу доношењем овог закона*

Разлози за доношење овог закона садржани су првенствено у потреби стварања услова за адекватнију примену Закона о порезу на добит правних лица („Службени гласник РС”, бр. [25/01](http://we2.cekos.com/ce/faces/index.jsp%3F%26file%3Df14596%26action%3Dpropis%26path%3D01459601.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [80/02](http://we2.cekos.com/ce/faces/index.jsp%3F%26file%3Df20525%26action%3Dpropis%26path%3D02052501.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-)-др. закон, [80/02](http://we2.cekos.com/ce/faces/index.jsp%3F%26file%3Df29607%26action%3Dpropis%26path%3D02960701.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [43/03](http://we2.cekos.com/ce/faces/index.jsp%3F%26file%3Df29608%26action%3Dpropis%26path%3D02960801.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [84/04](http://we2.cekos.com/ce/faces/index.jsp%3F%26file%3Df30393%26action%3Dpropis%26path%3D03039301.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [18/10](http://we2.cekos.com/ce/faces/index.jsp%3F%26file%3Df73162%26action%3Dpropis%26path%3D07316201.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [101/11](http://we2.cekos.com/ce/faces/index.jsp%3F%26file%3Df85589%26action%3Dpropis%26path%3D08558901.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [119/12](http://we2.cekos.com/ce/faces/index.jsp%3F%26file%3Df91654%26action%3Dpropis%26path%3D09165401.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [47/13](http://we2.cekos.com/ce/faces/index.jsp%3F%26file%3Df95055%26action%3Dpropis%26path%3D09505501.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [108/13](http://we2.cekos.com/ce/faces/index.jsp%3F%26file%3Df98868%26action%3Dpropis%26path%3D09886801.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-), [68/14](http://we2.cekos.com/ce/faces/index.jsp%3F%26file%3Df103155%26action%3Dpropis%26path%3D10315501.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-)-др. закон и [142/14](http://we2.cekos.com/ce/faces/index.jsp%3F%26file%3Df106550%26action%3Dpropis%26path%3D10655001.html%26domen%3D0%26mark%3Dfalse%26query%3DZakon+o+porezu+na+dobit%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D-%40--%40--%40--%40--%40-) - у даљем тексту: Закон), у смислу прецизирања појединих норми, као и њихово усаглашавање са коресподентним решењима садржаним у прописима који уређују рачуноводство, а која су већ у примени.

Поред тога, предлаже се признавање расхода у пореском билансу обвезника у случају када се ради о отпису потраживања која су обухваћена и потврђена унапред припремљеним планом реорганизације, чиме се изједначава порески третман ових потраживања са потраживањима која су пријављена у стечајном поступку.

Такође, у циљу поједностављења отписа ненаплативих потраживања по основу кредита одобрених физичким и правним лицима (тзв. проблематични кредити), предлаже се измена и допуна законских решења у вези признавања расхода у пореском билансу обвезника по основу отписа таквих потраживања. На овај начин врши се стварање услова за реализацију једног од циљева(омогућавање услова за развој тржишта проблематичних кредита) који су утврђени Стратегијом за решавање проблематичних кредита („Службени гласник РС”, број 72/15).

У вези опорезивања прихода које остварује нерезидентно правно лице од резидентног правног лица, предлаже се шири обухват прихода који се опорезују порезом по одбитку. Наиме, предложено је да се порез по одбитку обрачунава и плаћа и у случају када нерезидентно правно лице оствари приходе од накнада по основу услуга (које су извршене или ће бити извршене).

С тим у вези, основна садржина и циљеви који треба да се остваре доношењем овог закона су следећи:

- отклањање уочених тешкоћа у примени одредаба и прецизирање у смислу признавања одређених врста расхода у пореском билансу обвезника;

- признавање расхода по основу отписа потраживања која су обухваћена усвојеним унапред припремљеним планом реорганизације, који је потврђен правоснажним решењем донетим у складу са законом којим се уређује стечај, у циљу изједначавања пореског третмана отписа тих потраживања са потраживањима која су пријављена у поступку стечаја;

- прописивање једноставнијих услова које банка треба да испуни у циљу признавања расхода по основу отписа потраживања по ненаплативим кредитима одобреним како правним, тако и физичким лицима у циљу побољшања продаје тих потраживања;

- праведнији порески третман дугорочних резервисања која испуњавају услове за признавање у складу са МРС (а која се до сада нису признавала у пореском билансу), у смислу њиховог признавања на име расхода, али не у пореском периоду у ком су извршена, већ у пореском периоду у ком је дошло до одлива средстава за намене за које је извршено резервисање;

- шири обухват прихода нерезидентног правног лица који се опорезују порезом по одбитку.

Осим тога, у циљу постизања што веће доследности у примени Закона, ради примене његових одредаба уз што мање тумачења, врше се и друге измене које су оцењене потребним за адекватнију и ефикаснију примену Закона, као и одређена правна и језичка, односно терминолошка прецизирања у појединим одредбама Закона.

*• Разматране могућности да се проблеми реше без доношења овог закона*

Имајући у виду да је реч о елементима система и политике јавних прихода који се, сагласно одредбама Закона о буџетском систему („Службени гласник РС”, бр. 54/09, 73/10, 101/10, 93/12, 63/13-исправка, 108/13, 142/14, 68/15-др. закон и 103/15), уводе законом, то значи да се измене и допуне тих елемената могу вршити само законом. Према томе, како се материја која се уређује овим законом односи на опорезивање добити правних лица и спада у законодавну регулативу, није разматрано, нити је било основа за разматрање њеног уређења другим законом или подзаконским актом.

*• Зашто је доношење овог закона најбоље решење датог проблема*

С обзиром да се ради о законској материји, одређена постојећа законска решења једино је и могуће мењати и допуњавати доношењем закона, тј. изменама и допунама закона.

Уређивањем порескоправне материје законом даје се допринос правној сигурности и обезбеђује доступност јавности у погледу вођења пореске политике, с обзиром да се закон, као општи правни акт, објављује и ствара једнака права и обавезе за све субјекте који се нађу у истој порескоправној ситуацији.

1. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Врши се прецизирање појма недобитне организације у смислу да се недобитном организацијом (као обвезником пореза на добит правних лица) нарочито сматрају установа чији је оснивач Република Србија, аутономна покрајина, јединица локалне самоуправе; политичка организација; синдикална организација; комора; црква и верска заједница; удружење; фондација и задужбина.

Уз члан 2.

Врши се неопходно усаглашавање са прописима који уређују рачуноводство, имајући у виду да је ревизија уређена посебним законом.

Уз чл. 3. и 4.

Као уз члан 2.

Такође, имајући у виду да се признавање, вредновање, презентација и обелодањивање позиција у финансијским извештајима малих и средњих правних лица (почев од финансијских извештаја за 2014. годину) врши у складу са МСФИ за МСП, врши се неопходно усаглашавање са прописима који уређују рачуноводство.

Уз члан 5.

Врши се прецизирање да се расходи обвезника (као послодавца) по основу издатака за запослене који се, у смислу прописа који уређују опорезивање дохотка грађана, сматрају зарадом, укључујући и примања на која се не плаћа порез на зараде до износа прописаног тим законом признају у пореском периоду у којем су исплаћени (нпр. јубиларне накнаде, поклони деци старости до 15 година поводом новогодишњих и божићних празника, солидарне помоћи за случај болести и сл.). С тим у вези отклањају се и недоумице које су до сада постојале у вези пореског третмана одређених издатака који по својој суштини не представљају неопходан услов за обављање делатности, а са аспекта закона који уређује доходак физичких лица имају карактер зараде (нпр. чињење или пружање погодности, опраштање дуга, покривање расхода запослених новчаном надокнадом или непосредним плаћањем, коришћење службеног возила и другог превозног средства у приватне сврхе).

Уз члан 6.

Као уз чл. 2, 3. и 4.

Уз члан 7.

Предлаже се да се као расход у пореском билансу признају, не само давања учињена установама социјалне заштите, већ и осталим пружаоцима услуга социјалне заштите који су основани у складу са законом који уређује социјалну заштиту, чиме се постиже равноправнији порески третман издатака учињених по основу социјалних давања.

Уз члан 8.

Предлаже се да се на терет расхода признаје отпис потраживања која су обухваћена унапред припремљеним планом реорганизације, имајући у виду да се у случају усвајања предложеног унапред припремљеног плана реорганизације стечајни поступак отвара и закључује истовремено са усвајањем унапред припремљеног плана реорганизације (који се потврђује правоснажним решењем). На овај начин постиже се уједначавање пореског третмана отписа ових потраживања и потраживања садржаних у плану реорганизације за која се расход признаје у пореском билансу (иста су пријављена у стечајном поступку), с обзиром да се у оба случаја ради о спровођењу стечајног поступка реорганизацијом (у складу са прописом који уређује стечај) као и да је садржина тих планова уређена на исти начин.

Такође, прописују се услови које банка треба да испуни за признавање отписа ненаплаћених потраживања по кредитима (да је прошло најмање две године од дана доспелости потраживања, као и да пружи доказе да дужник није способан да измирује своје обавезе по кредиту) чији је циљ да се поједностави отпис тих потраживања и створе услови за побољшање продаје истих.

Такође, предлаже се да се на терет расхода признаје отпис вредности преосталог дела појединачног потраживања банке који није наплаћен из средстава остварених продајом непокретности која се спроводи у складу са законом (нпр. преостали износ потраживања по кредиту који је обезбеђен хипотеком на непокретности, чија продајна вредност није довољна за намирење целог износа дуга).

Поред тога, стварају се услови да се расход по основу исправке вредности потраживања, који није био признат (у складу са Законом) у пореском периоду у којем је исказан, признаје у пореском периоду у којем обвезник располаже доказима да су та потраживања утужена, односно да је покренут извршни поступак за наплату, или да су потраживања пријављена у стечајном или ликвидационом поступку.

Уз члан 9.

Врши се прецизирање одредаба члана 16а Закона у циљу отклањања нејасноћа у примени.

Уз члан 10.

Предлаже се брисање одредбе која се односи на признавање расхода по основу увећања индиректног отписа у пореском билансу друштва за осигурање, имајући у виду да од дана почетка примене Закона о осигурању („Службени гласник РС”, број 139/14) прописивање висине расхода која се исказује у пословним књигама (по основу индиректног отписа према категоријама наплативости тих потраживања) није више у надлежности Народне банке Србије, већ је предмет интерне регулативе тих друштава, која су у обавези да се придржавају релевантних МРС који уређују рачуноводство и финансијско извештавање. С тим у вези, расход по основу отписа потраживања друштва за осигурање признаваће се у пореском билансу у складу са условима прописаним одредбама члана 16. Закона.

Уз члан 11.

Предлаже се признавање расхода по основу дугорочних резервисања која су извршена у складу са МРС, односно МСФИ, али не у пореском периоду када је резервисање извршено, већ у пореском периоду у којем је дошло до одлива средстава по основу тог резервисања.

Уз чл. 12. и 13.

Као уз чл. 3. и 4.

Уз члан 14.

Врши се прецизирање у смислу да се капитални добитак остварује и у случају преноса уз накнаду непокретности у изградњи, а не само изграђене непокретности коју обвезник користи, или је користио као основно средство за обављање делатности.

Уз члан 15.

Као уз чл. 3. и 4.

Уз члан 16.

Врши се прецизирање норме у смислу да се губици утврђени у пореском билансу (без капиталних добитака и губитака утврђених у складу са Законом), могу преносити на рачун добити из будућих периода.

Уз члан 17.

Врше се одређена терминолошка усклађивања, као и усклађивање рокова за подношење пореске пријаве и пореског биланса са роковима за подношење ванредних финансијских извештаја, прописаних законом који уређује рачуноводство.

Такође, у случају када се поступак ликвидације и стечаја или реорганизација наставе у наредној години, прецизира се да се пореска пријава и порески биланс (у том случају) подносе са стањем на дан 31. децембра текуће године.

Уз члан 18.

Предлаже се шири обухват прихода нерезидентног правног лица који се опорезују порезом по одбитку, и то, накнада од услуга које се пружају или користе, односно које ће бити пружене или ће се користити на територији Републике. Такође, предлаже се да се приходи нерезидентног правног лица (по основу ауторских накнада, камата, накнада од закупа и подзакупа и накнада од услуга) остварени у поступку извршења, односно у сваком другом поступку намирења потраживања у складу са законом, опорезују порезом по решењу.

Уз члан 19.

Врши се неопходно усаглашавање са изменама предложеним у члану 18. овог закона.

Уз члан 20.

Уређује се појам просечног броја запослених чиме се врши прецизирање законске одредбе у смислу утврђивања броја запослених у пореском периоду у односу на број запослених који је обвезник имао у пореском периоду у коме је испунио услове за пореско ослобођење, у ситуацији промена броја запослених у току пореског периода, и, с тим у вези, утврђивања испуњености услова за коришћење те пореске олакшице. Усвајањем предложеног решења отклониле би се нејасноће у примени одредбе која ближе уређује предметни порески подстицај.

Уз члан 21.

Предлаже се брисање одредбе члана 50ђ Закона имајући у виду да се по основу имовине стечене статусном променом не остварује право на порески подстицај.

Уз члан 22.

Врши се неопходно усаглашавање са изменама предложеним у члану 21. овог закона.

Уз члан 23.

Врши се прецизирање одредбе члана 51. Закона.

Уз члан 24.

Предлаже се увођење обавезе утврђивања аконтације пореза на добит за обвезника – стечајног дужника над којим је у току године обустављен стечајни поступак услед продаје стечајног дужника као правног лица.

Уз чл. 25. и 26.

Врши се неопходно усаглашавање са изменама предложеним у члану 18. овог закона.

Уз члан 27.

Предлаже се да се одредбе чл. 18, 19, 25. и 26. овог закона примењују од 1. марта 2016. године.

Уз члан 28.

Предлаже се да овај закон ступи на снагу 1. јануара 2016. године.

1. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

1. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разматрање и доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, број 20/12-пречишћен текст) и неопходно је због стварања услова за несметан рад како пореских обвезника, тако и органа и организација чије се функционисање финансира из буџета Републике Србије, а посебно ради обезбеђења услова за благовремено утврђивање, плаћање и подношење пријаве за порез на добит правних лица по одбитку и по решењу у електронском облику, а што представља нарочито оправдане разлоге за ступање на снагу овог закона раније од осмог дана од дана објављивања.

VI. АНАЛИЗА ЕФЕКАТА ЗАКОНА

­Процењује се да ће решења предложена овим законом свеукупно имати неутралан ефекат на буџет имајући у виду да с једне стране утичу на шире признавање одређених расхода обвезницима (нпр. признавање расхода по основу отписа потраживања која су обухваћена усвојеним унапред припремљеним планом реорганизације, признавање расхода по основу дугорочних резервисања у износу стварно насталог одлива средстава по том основу), а с друге стране утичу на шири обухват прихода нерезидентног правног лица који се опорезују порезом по одбитку (по основу услуга које се пружају или користе, односно које ће бити пружене или коришћене на територији Републике Србије).

*1) На кога ће и како ће највероватније утицати решења у овом закону?*

Имајући у виду да су основни разлози за доношење овог закона садржани првенствено у потреби стварања услова за адекватнију примену Закона у смислу прецизирања појединих норми, као и њихово усаглашавање са коресподентним решењима садржаним у прописима који уређују рачуноводство, а која су већ у примени, исти ће имати позитиван ефекат на:

- пореске обвезнике пореза на добит правних лица у смислу уједначавања пореског третмана појединих расхода (нпр. расхода по основу дугорочних резервисања која су извршена у складу са прописима о рачуноводству);

- све банке у смислу поједностављења услова за отпис потраживања по основу ненаплативих кредита;

- обвезнике утврђивања и плаћања пореза на добит правних лица по одбитку и по решењу у смислу поједностављења поступка подношења пореске пријаве, као и скраћења времена потребног за подношење исте;

- Пореску управу у смислу смањења администрирања пореза на добит по одбитку и по решењу.

*2) Какве трошкове ће примена овог закона створити грађанима и привреди (нарочито малим и средњим предузећима)?*

Овај закон односи се само на правна лица, а његова примена неће привредним субјектима (па ни малим и средњим предузећима) створити додатне трошкове, већ управо треба да у наредном периоду допринесе једноставнијем и праведнијем утврђивању опорезиве добити.

*3) Да ли су позитивне последице доношења овог закона такве да оправдавају трошкове које ће он створити?*

Како је већ наведено, примена овог закона неће изазвати додатне трошкове, а у наредном периоду ће допринети једноставнијем и праведнијем утврђивању добити.

*4) Да ли се овим законом подржава стварање привредних субјеката на тржишту и тржишна конкуренција?*

Овај закон утиче на постојеће привредне субјекте и не стимулише стварање нових привредних субјеката на тржишту нити на тржишну конкуренцију.

*5) Да ли су све заинтересоване стране имале прилику да се изјасне о овом закону?*

У поступку припреме овог закона размотрене су све пристигле иницијативе за измену закона и сагледана могућност њихове интеграције у Предлог закона. Поред наведеног, овај закон достављен је надлежним органима са чијим делокругом рада су повезана предложена решења.

*6) Које ће се мере током примене овог закона предузети да би се остварило оно што се доношењем овог закона намерава?*

Министарство финансија је надлежно за спровођење овог закона, за његову уједначену примену на територији Републике Србије, као и за давање мишљења у вези његове примене.

Посебно истичемо, да ће се периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбедити транспарентност, информисаност и доступност информацијама, како би се и на овај начин допринело остваривању циљева постављених доношењем закона.